У выніку сумеснай працы ўсіх зацікаўленых дзяржаўных органаў у Рэспубліцы Беларусь заснаваны новыя дзяржаўныя ўзнагароды, паведамляе прэс-служба Прэзідэнта. У прыватнасці, ордэн "За ўмацаванне міру і дружбы", прызначаны выключна для ўзнагароджання вышэйшых службовых асоб замежных дзяржаў (кіраўнікоў дзяржаў, урадаў і парламентаў) за значныя заслугі ва ўмацаванні міру, дружбы, супрацоўніцтва і ўзаемаразумення паміж народамі; ордэн Працоўнай Славы, які дасць магчымасць больш дыферэнцыравана ацэньваць вынікі працоўнай дзейнасці беларускіх грамадзян у розных галінах і перш за ўсё ў прамысловасці і сельскай гаспадарцы; медаль "За выратаванае жыццё" - для ўзнагароджання грамадзян, якія выратавалі чалавечае жыццё, рызыкуючы ўласным, па-за службовых абавязкаў. Існуючая да гэтага часу практыка адзначаць грамадзян за смелыя і рашучыя дзеянні па выратаванні людзей у розных надзвычайных сітуацыях медалём "За адвагу" не адпавядае гістарычнаму статусу гэтай узнагароды, якая ўручалася грамадзянам за мужнасць і адвагу, праяўленыя пры выкананні воінскага абавязку.